**RUKA U RUCI**

Ruka je velika. Ona je simbol snage.
Ne služi da njome grabimo neg’ da damo,
ne služi da njome zadajemo bol,
nego da milujemo i rane cjelivamo.

Služi da njome govorimo i kad usta ćute,
služi da njome darivamo nekada prosjaku ruke,
da bude pravedna, a ne da kažnjava,
da ne sudi nego podržava.

Služi da njome pomirujemo i zadržavamo,
da bliske odnose održavamo,
da pokažemo prijateljstvo i saosjećanje,
za primanje, podršku i pripadanje.

Služi da jako držimo, a ne stežemo,
da se ne razdvajamo neg’ da se vežemo,
da ne bude škrta nego velikodušna,
da je priželjkujemo, potreba nasušna.

Služi da njome vodimo,
da pokažemo koliko nekoga volimo,
da poručimo drugome da nije sam,
“moj si”, “držim te” i “nikome te ne dam”.

Služi da paloga podignemo,
da promrzloga zagrijemo,
da uplašenog podržimo,
da rukama moleći se izdržimo..

Da slijepoga provedemo,
zalutaloga da povedemo,
da njome damo i primimo,
sve ono za šta živimo.

Zato oslobodi ruku, produžetak srca tvoga,
izvuci je iz džepa, rukavice sa nje skini,
ispruži je, osnaži, pokaži,
daj mi je i ništa ne brini.

 **Šifra: S’ ljubavlju Srebrenici**